Irans revolusjonsgarde

**Irans revolusjonsgarde** også kjent som Irans islamske revolusjonsgarde eller den islamske revolusjonsgardens korps er en del av Irans forsvar. Den ble stiftet av Ruhollah Khomeini 5. mai 1979, og utviklet seg til en viktig aktør under Iran–Irak-krigen (1980&ndash;1988). Mens Irans regulære militærstyrker (*artesh*) forsvarer landets grenser og opprettholder indre orden, i henhold til Irans konstitusjon, er hensikten med Irans revolusjonsgarde at den skal beskytte Irans islamske politiske system samt være en motvekt mot det ordinære militæret. Irans revolusjonsgarde har fastslått at deres rolle i å beskytte det islamske systemet er å forhindre utenlandsk innblanding foruten statskupp fra militæret eller «avvikende bevegelser». Sjefen for revolusjonsgarden rapporterer direkte til øverste leder. 

Revolusjonsgarden ble opprettet for å skape en motvekt mot de regulære militære styrkene som det nye prestestyret ikke stolte på, ifølge BBC. Revolusjonsgarden er involvert i økonomisk virksomhet og ifølge BBC kontrollerer den indirekte, gjennom en serie selskaper, en tredjedel av landets økonomi. Revolusjonsgarden støtter med våpen, penger og opplæring andre regjeringer og væpnede grupper i Midtøsten. Hezbollah i Libanon ble opprettet med støtte fra revolusjonsgarden som siden har støttet Hezbollah. Hamas støttes av Iran gjennom revolusjonsgarden. Hamas-lederen Ismail Haniyeh ble drept av Israel under et opphold i Teheran.

Revolusjonsgarden har rundt 125 000 militært personell, inkludert bakkestyrker, flyvåpen og marinestyrker. Dets marinestyrkers fremste oppgave er å drive kontroll over Persiabukta. Revolusjonsgarden har overoppsyn med landets strategiske arsenal. Den kontrollerer også den paramilitære Basijmilitsen som har rundt 90 000 aktive soldater. I 2026 meldte VG at revolusjonsgarden består av 190.000 personer samt 600.000 reservister som kan innkalles. Revolusjonsgarden styrer Irans missilprogram og har ansvar for atomprogrammets sikkerhet.

Med årene har Revolusjonsgarden utviklet seg til «et forretningsimperium» bestående «multimilliarder av dollar», og det er rapportert som den «tredje rikeste organisasjonen i Iran», etter National Iranian Oil Company og Imam Reza-stiftelsen. Revolusjonsgardens eget nyhetsorgan er *Sepah News*. Revolusjonsgarden har gått langt utover sin opprinnelige rolle som beskytter av den islamske revolusjonen og har blitt et omfattende kompleks innenfor politikk, militæret og økonomi samt etterretning.

Dens rolle har blitt sammenlignet med pretorianergarden i Romerriket. Pretorianergarden ble opprettet for å beskytte keiser Augustus mot armene utenfor Roma og utviklet seg en selvstendig maktfaktor med mulighet til å avsette og innsette keisere.

Under Iran–Israel-krigen i 2025 ble Hossein Salami drept, han var kommandant for revolusjonsgarden og den mest fremstående offiseren drept i angrepet. Salami var regnet som hauk som sto for en offensiv linje overfor USA og Israel.

General Mohammad Pakpour ble drept i luftangrep gjennomført av USA og Israel 28. februar 2026.

## Quds-styrken
Quds-styrken, eller al-Quds-styrken, () er revolusjonsgardens utenlandsavdeling, og støtter Irans allierte i andre land i Midtøsten. 

Siden 2010, da Ali Khamenei i en tale snakket om "trusler mot den islamske republikken", har Quds virksomhet også rettet seg mot landets religiøse minoriteter, som Bahai-samfunnet og det kristne huskirkenettverket.

Quds var under ledelse av Quasem Soleimani inntil han ble drept i et amerikansk angrep i januar 2020.

## Nedskyting
Iranske myndigheter avviste i utgangspunktet ansvar for nedskytingen av Ukraine International Airlines Flight 752. Senere innrømmet imidlertid Revolusjonsgarden at flyet var blitt skutt ned ved en feil.

Luft- og romfartsstyrken i Irans Revolusjonsgarde tok «fullt ansvar» for uforvarende å ha skutt ned flyet med et luftvernmissil den 8. januar 2020. President Hassan Rouhani uttalte at flyet nærmet seg en IRGC base da det ble skutt ned; ifølge en høytstående kommandør i Revolusjonsgarden ble flyet forvekslet med et kryssermissil. Den 17. januar 2020 forsvarte Irans øverste leder, Ali Khamenei, Revolusjonsgarden i sin fredagsbønn. Han kalte nedskytingen en «bitter» tragedie og erklærte at «Irans fiender» hadde utnyttet hendelsen og militærets innrømmelse til å «svekke» IRGC.

## Bilder

IRGC naval exercise-2015 (11).jpg
IRGC naval exercise-2015 (4).jpg


## Fotnoter

## Referanser


## Litteratur
* Wise, Harold Lee (2007): ''Inside the Danger Zone: The U.S. Military in the Persian Gulf 1987–88''. Annapolis: Naval Institute Press. ISBN 1-59114-970-3. (diskuterer amerikanske militære sammenstøt med den iranske revolusjonsgarden under Iran-Irak-krigen)
* Safshekan, Roozbeh; Sabet, Farzan (høsten 2010): «The Ayatollah's Praetorians: The Islamic Revolutionary Guard Corps and the 2009 Election Crisis» i: *The Middle East Journal*, **64** (4), s. 543–558(16).

## Eksterne lenker
*